Comencen les obres del nou Centre d'Educació Permanent d'Adults de Sagunt
29 de març 2022

![](/media/yefhzy5r/m_cabecera.jpg?width=850&height=222.69520225776105)

![](/media/jhgcpuro/c1_mini_m1_epa-jaumei_img_1012.jpg?width=850&height=566.9886363636364)

L'Ajuntament de Sagunt ha iniciat les obres de remodelació de l'antic col·legi Jaume I per a convertir-lo en un nou Centre d'Educació Permanent d'Adults (EPA), en este cas en el nucli històric de Sagunt. El Ministeri de Política Territorial ha admés esta operació dins la EDUSI i cofinançada al 50% pel Fons FEDER de la Unió Europea, la qual cosa suposarà una millora substancial en la prestació dels serveis educatius dirigits a la ciutadania adulta.

![](/media/2cxbkqmw/c2p_epa-jaumei_img_1039.jpg?width=400&height=267)Esta actuació solucionarà, a més, una manca important per a la ciutat, ja que en l'actualitat les persones beneficiàries s'han de desplaçar fins al Port de Sagunt, en estar allí situat l'únic centre d'educació d'adults de la ciutat.

L'import de les obres, que han sigut adjudicades a l'empresa Biofor Energía SL, ascendeix a la quantitat de 253.602 euros (IVA inclòs), dels quals el **Fons Europeu de Desenvolupament Regional** (FEDER) cofinança el 50%, en el marc de l'**Estratègia de Desenvolupament Urbà Sostenible (EDUSI) “Join Sagunt”** del Programa Operatiu pluriregional d'España FEDER 2014-2020.

Les obres, que tindran un termini d'execució de sis mesos, se centraran en la rehabilitació d'un antic edifici d'educació infantil de 1970 (actualment en desús) de dues plantes amb 559,49 m² construïts i situat al carrer Llíria per a convertir-lo en un centre d'educació permanent d'adults (EPA) que tindrà com a objectiu la formació contínua de persones adultes en risc d'exclusió social (dones, immigrants, aturats, persones amb capacitats especials, etc.) per a dotar-les d'eines i capacitats per a augmentar la seua ocupabilitat, habilitats socials i reduir el risc d'exclusió social. A més de despatxos i altres dependències, el centre comptarà amb 6 aules.

![](/media/lj4fu2go/c3p_epa-jaumei_img_1050.jpg?width=400&height=267)Les obres contemplen també la instal·lació d'un ascensor a l'interior de l'edifici i un altre en l'exterior per a salvar el desnivell respecte al Conservatori Joaquín Rodrigo, que es troba en la part inferior, així com habilitar una zona d'aparcament en l'espai que ocupaven les pistes esportives, a banda de la revisió de les instal·lacions i la seua redistribució amb la finalitat de millorar la seua accessibilitat.

El regidor d'Educació, José Manuel Tarazona, ha indicat que **«esta inversió té diversos objectius com són donar servei d'educació d'adults en el nucli de Sagunt en condicions adequades, sempre dins de l'entorn urbà; dinamitzar el propi barri, tant els seus serveis i activitats, d'un barri que cada vegada té una població amb edats majors, i finalment també, diversificar l'oferta i les activitats que fa el propi Ajuntament de Sagunt»**.

Per la seua part la regidora delegada de la EDUSI, Natalia Antonino, ha posat l'èmfasi **«en l'ajuda econòmica de la Unió Europea a través del fons FEDER, un impuls molt important per a poder millorar, com en este cas, la qualitat de vida de la ciutadania en un àmbit tan vital com la formació de persones adultes. Amb esta inversió disposarem d'un centre en les condicions que la l'EPA necessita»**.

![](/media/hu0l0jjt/m_final.jpg?width=850&height=222.69520225776105)

*   [](http://www.facebook.com/sharer.php?u=https://aytosagunto.es/va/actualitat/epa-jaume-i-sagunt-fons-feder-edusi-2022-03-29/ "Facebook")
*   [](http://twitter.com/share?url=https://aytosagunto.es/va/actualitat/epa-jaume-i-sagunt-fons-feder-edusi-2022-03-29/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/epa-jaume-i-sagunt-fons-feder-edusi-2022-03-29/ "Linked In")
*   [](mailto:?body=https://aytosagunto.es/va/actualitat/epa-jaume-i-sagunt-fons-feder-edusi-2022-03-29/)